মাঘ মাসের তীব্র শীতেও খেটে খাওয়া মানুষের বিশ্রামের সুযোগ নেই। রাজধানী ঢাকায় শীতের রাতগুলোতে কর্মচঞ্চল স্বল্পআয়ের মানুষ। ঢাকার বাজারগুলো তারাই জাগিয়ে রাখেন রাতভর। জীবিকার টানে কাজের উদ্দেশ্যে বের হয়ে সংগ্রাম করে চলেছেন অবিরত। নির্ঘুম রাত। তবে বোঝার বিন্দুমাত্র উপায় নেই রাজধানীর কারওয়ানবাজারের এই চিত্র দিনের না রাতের? কেউ মাথায় করে মাল বহন করে চলেছেন। কেউ আবার পাইকারি পণ্য সাজিয়ে বেচাকেনা করছেন খোলা আকাশের নীচে বসে। মধ্যরাতে তীব্র শীতের মধ্যেও থেমে নেই জীবিকার তাগিদে ছুটে চলা মানুষগুলোর কর্মব্যস্ততা। একইভাবে কারওয়ান বাজারের মাছের আড়তও সরগরম দেখা যায় মাঝ রাতে। ট্রাক থেকে মাছ নামাচ্ছেন সাধারণ শ্রমিকরা। ঠান্ডা হলেও অভ্যস্ত হয়ে যাওয়ায় বরফের খন্ডও খালি হাত দিয়ে নামাতে বেগ পেতে হয়না এসব মানুষের। জীবনযুদ্ধের বাস্তবতায় তারা শীত-গ্রীষ্মের পার্থক্যটাও ভুলে যান কিছুসময়ের জন্য, জয় করেন আবহাওয়াজনিত প্রতিবন্ধকতা। তবে শীতের কারণে রাতে ক্রেতার সংখ্যা কিছুটা কম থাকলেও সকালে ক্রেতা বেড়ে যায় বলে জানান আড়তদাররা। কাজের ফাঁকে নিজেদের একটু উষ্ণ করে নিতে আগুন পোহাতেও দেখা যায় কারওয়ান বাজারের খেটে খাওয়া মানুষদের।